Na temelju članka 19. stavka 2. Zakona o zaštiti na radu (“Narodne novine”, broj 71/14, 118/14, 154/14, 94/18 i 96/18) i članka 10. i 11. Pročišćenog teksta statuta Gradske knjižnice Pregrada, ravnateljica Gradske knjižnice Pregrada dana 29. travnja 2019. godine donijela je

**P R A V I L N I K**

**o zaštiti na radu**

Članak 1.

Pravilnikom o zaštiti na radu Gradske knjižnice Pregrada uređuje se:

* provođenje zaštite na radu,
* zaštita radnog okoliša u prostorima Gradske knjižnice Pregrada (u daljnjem tekstu: Knjižnica)

Članak 2.

Knjižnica provodi zaštitu na radu u svrhu nesmetanog rada radnika, volontera te sigurnog boravka korisnika i ostalih osoba u prostorima Knjižnice.

Provedba mjera zaštite na radu sastavni je dio radnih obveza radnika u Knjižnici.

Članak 3.

Odredbe ovog Pravilnika primjenjuju se na radnike koji u prostorijama i objektima Knjižnice obavljaju poslove temeljem ugovora o radu, ugovora o djelu, ugovora o volontiranju i ugovora o stručnom osposobljavanju.

Odredbe ovog Pravilnika ne odnose se na radnike drugih pravnih osoba koje obavljaju poslove u prostorijama Knjižnice.

Članak 4.

Preventiva zaštite na radu obuhvaća planirane ili poduzete mjere u svim radnim procesima u prostorijama Knjižnice s ciljem sprječavanja ili smanjenja rizika na radu.

Zaštita na radu u prostorijama Knjižnice provodi se prema pravilima zaštite na radu u skladu sa Zakonom o zaštiti na radu, podzakonskim propisima i drugim općim aktima Knjižnice.

Članak 5.

Radnici koji su u radnom odnosu u Knjižnici obvezni su primjenjivati pravila zaštite na radu tako da se poslovi obavljaju na siguran način.

Pravila zaštite na radu moraju se primjenjivati na način da se spriječi ozljeda na radu, profesionalna te druga bolest ili smrt a korisnicima usluga Knjižnice siguran boravak u Knjižnici.

Članak 6.

Za provedbu zaštite na radu ovlašteni su:

* Ravnateljica Knjižnice
* Pomoćna knjižničarka
* Spremačica

Članak 7.

Knjižnica je dužna osigurati osposobljavanje radnika za rad na siguran način, dati mu obavijesti i upute u vezi s njegovim mjestom rada i poslovima koje će obavljati sukladno Pravilniku o radu, a naročito:

* prije početka rada,
* kod promjene u procesu rada,
* kod uvođenja nove radne opreme ili njezine promjene,
* kod uvođenja nove tehnologije,
* kod upućivanja radnika u novi posao

Članak 8.

Radnici su dužni:

* čuvati sredstva rada,
* urediti radno mjesto prije i poslije početka rada,
* pridržavati se propisanih mjera zaštite na radu,
* osigurati zaštitu od opasnih i štetnih utjecaja na njihovu zdravstvenu i radnu sposobnost i to zahtijevati od Knjižnice.

Članak 9.

Radnik je dužan osposobiti se za rad na siguran način kada ga na osposobljavanje na siguran način uputi Knjižnica.

Radnik je dužan pristupiti liječničkom pregledu uvijek kada ga uputi Knjižnica.

Radnik je dužan obavijestiti Knjižnicu o zdravstvenim tegobama koje ga ometaju u obavljanju rada i o potrebi da se javi liječniku zbog bolesti ili drugih činjenica koje ga onemogućavaju ili ometaju u izvršavanju obaveza.

Članak 10.

Radnik ima pravo tražiti od ovlaštenih osoba stvaranje uvjeta za obavljanje poslova na siguran način te odbiti obavljanje poslova ako bi im zbog toga prijetila opasnost za život i zdravlje odnosno sigurnost.

Članak 11.

Radniku se jamči da u slučaju ozbiljne neposredne i neizbježne opasnosti može napustiti svoje radno mjesto i opasno područje bez dovođenja u nepovoljniji položaj zbog svog postupka.

Radnik može odbiti rad ako mu neposredno prijeti opasnost za život i zdravlje zbog propuštanja primjene propisanih pravila zaštite na radu.

Članak 12.

Pregled opreme i uređaja obavlja se u rokovima određenim propisima i standardima.

Članak 13.

U svim prostorijama Knjižnice zabranjeno je pušenje, konzumacija pića, narkotika i opojnih sredstava.

Članak 14.

Ovaj Pravilnik stupa na snagu prvog dana po objavljivanju na oglasnoj ploči Knjižnice.

Ravnateljica

Draženka Gretić

KLASA: 612-04/19-01/26

URBROJ: 2214/01-380-19-1

Pregrada, 29. travnja 2019.

Pravilnik je objavljen na oglasnoj ploči Knjižnice 30. travnja 2019. godine te je stupio na snagu 1. svibnja 2019. godine.

Ravnateljica

Draženka Gretić